Я щIэныгъэр здынэсыр къагъэлъагъуэ
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым аудитымкIэ олимпиадэ щекIуэкIащ. Ар къызэригъэпэщащ КъБКъУ-м экономикэмрэ финансхэм-кIэ и институтым.
Мы гъэм зэхьэзэхуэм хэтащ Кавказ Ищхъэрэм ит еджапIэ нэхъыщхьэхэм ящыщу 8. Ахэр: Псыхуабэ сервисымкIэ, туризмэмкIэ, дизайнымкIэ дэт институтырщ, Осетие Ищхъэрэ — Алание, Ингуш, Шэшэн, Къэбэрдей-Балъкъэр, Дагъыстэн къэрал университетхэрщ, Къэрэшей-Шэрджэс гуманитарнэ-технологическэ къэрал акаде-
миерщ, Къэбэрдей-Балъкъэр къэрал мэкъумэш университетырщ.
Къызэхуэсахэм псалъэ гуапэкIэ захуигъэзащ КъБКъУ-м и ректорым и къалэнхэр зыгъэзащIэ Къумыкъу Iэуес.
— Уи щIэныгъэр здынэсыр кърипщIэну IэмалыфI дыдэщ олимпиадэр. Гуапэ дыдэщ гъунэгъу республикэхэм я еджапIэ нэхъыщхьэхэм къикIа студентхэри дызэрихьэщIэр. Зэпеуэу щытми, дэтхэнэ зыми ехъулIэныгъэфI фиIэну сынывохъуэхъу, — жиIащ абы.
КъБКъУ-м анализымкIэ, аудитымкIэ, бухгалтерскэ учётымкIэ и кафедрэм и унафэщI Шыд Андемыркъан къыщыпсалъэм жиIащ мы зэхьэзэхуэр хабзэ хъуауэ зэрекIуэкIыр. Абы ипкъ иткIэ, я кафедрэм къызэригъэпэщауэ мы илъэсым «Къэрал аудит» жиIэу унэтIыныгъэ къызэIухыным хуэунэтIа прог-раммэ зэрагъэхьэзырар. 2018 гъэм а унэтIыныгъэмкIэ магистрскэ программэ къызэрызэIуахынури къыхигъэщащ.
Пхъэидзэ нэужьым гуп-хэм зэпеуэн щIадзащ. «Визитнэ карточкэ» жыхуиIэ япэ Iыхьэм гупхэр зыхуэдэр щагъэлъэгъуащ. ЕтIуанэ зэпеуэгъуэм — «АудитымкIэ крос-свордым» — темэ хэхам теухуауэ псалъэ 30 къыщащIэн хуейт. Ещанэу утыку ихьахэр гупхэм я пашэхэращ. Ахэри гъэщIэгъуэну зэпеуащ. Абыхэм я гупхэм зы псалъэм и мыхьэнэр нэгъуэщI псалъэкIэ е IэпэтэрмэшкIэ къыгурагъэIуэн хуейт. Апхуэдэу гупхэм аудитымкIэ яIэ щIэныгъэр ягъэлъэгъуащ, абы щаIэщIэкI щы-уагъэхэм ятеухуа видео кIэщI трахахэр къагъэлъагъуэу абы и хэкIыпIэ хъуну щыIэ Iэмалхэри къагъуэтын хуейт.
Зэпеуэхэм Ингуш къэрал университетым и студентхэм пашэныгъэр щаубыдащ. ЕтIуанэ увыпIэр КъБКъУ-м и гупым зыIэрагъэхьащ. КъШР къэрал университетым къикIахэм ещанэ увыпIэр къахьащ.
Гъунэгъу республикэхэм я университетхэм къикIа студентхэм нэмыщI а зэхьэзэхуэм хэтащ КъБР-м и курыт еджапIитхум я лIыкIуэхэри. Абыхэм ящыщу япэ ищащ Налшык къалэ дэт 14-нэ гимназиер. ЕтIуанэ увыпIэр къахьащ 9-нэ школым и гупым. Ещанэ хъуахэщ Шэджэм къалэ дэт 4-нэ курыт еджапIэм щIэсхэр.
ХЬЭРЭДУРЭ Аллэ.
